runetrust/blame-folketinget-dk huggingface dataset:
Jan E. Jørgensen (V), 2023-05-03:
Tak for det.
Jo, før jeg fik bil – eller vi fik bil, skal jeg huske at sige; det er vores bil, ikke min bil – klarede vi os med en delebil.
Jeg var en af de allerførste kunder i Hertz Delebilen her i København – sådan en firstmover – og det gik sådan set meget fint.
Men så under corona, hvor man ikke rigtig kunne komme ud at rejse, besluttede vi os for at købe en bil – en elbil, naturligvis – og det har vi bestemt ikke fortrudt, for det er utrolig dejligt og praktisk med en bil.
Men i hovedstaden kan man godt klare sig uden en bil, og det gør to tredjedele af husstandene rent faktisk; de klarer sig med kollektiv transport, cykel osv.
Men det er kun i hovedstaden, at man er så heldig, at man har kollektiv transport af høj klasse, metro, busser osv.
Hvis man kommer bare til Danmarks næststørste by, Aarhus, er situationen straks en helt anden, og kommer man til endnu mindre byer, er det i praksis umuligt at klare sig uden en bil; den kollektive transport er meget begrænset, og det kan endda være svært at få en taxa.
Så derfor er bilen nødvendig, hvis man skal have liv i hele Danmark, og det mener vi i Venstre at man skal.
Måske er vi også lidt overraskede, for det er jo ikke det synspunkt, man altid har haft i partiet, men der er større glæde i Himmerige over én omvendt synder og alt det der, så det er rart med et forslag om registreringsafgiften fra Dansk Folkepartis side.
Og vi har heller ikke ondt af, at nogle gerne vil købe en lidt større bil end de billige biler, som jo i dag kun udløser den lave registreringsafgift.
Når vi alligevel ikke kan støtte forslaget, på trods af at vi har stor sympati for det, skyldes det primært den omstilling af vognparken, som vi altså kigger ind i de kommende år.
Vi skal have udfaset benzin- og dieselbiler, og vi skal have bilerne til at være nulemissionsbiler – det kan være elbiler, men det behøver ikke være elbiler – og derfor siger vi fra Venstres side, at hvis vi havde de her 1,5 mia. kr., som det cirka vil koste at gennemføre Dansk Folkepartis beslutningsforslag, så ville vi hellere bruge dem på de emissionsfri biler, så ville vi hellere bruge dem på at lade være med at udfase den lave registreringsafgift på elbiler, og så ville vi måske også kunne overveje at sætte grænsen op for elbiler; det er jo kun op til de her ca. 450.000 kr., at man har afgiftsfri elbiler.
For det er altså vigtigt, at vi får omstillet bilparken, og som ministeren også var inde på, sker der rigtig meget.
Derfor kan vi ikke støtte Dansk Folkepartis beslutningsforslag – det er ikke, fordi vi ikke kan unde folk en bil, men vi synes, det bør være en elbil – men vi ser meget frem til forhandlinger og håber bestemt ikke, at Dansk Folkeparti kun er interesseret i en lavere registreringsafgift, hvis det kan omfatte alle biler, men at Dansk Folkeparti også kunne være interesseret i at indgå i de drøftelser, hvis vi udelukkende taler emissionsfri biler.
Peter Kofod (DF), 2023-05-03:
Tak for det, og tak for en god ordførertale.
Jeg er rigtig glad for, at Venstre tager det, vi har foreslået i beslutningsforslaget, meget positivt ned, og det var jo ikke, fristes jeg til at sige, bare en afvisning, Venstre gav os; det var jo faktisk, synes jeg, en ret nuanceret håndsrækning til os.
Det, jeg gerne vil spørge ind til – for jeg kan selvfølgelig bekræfte, at vi jo gerne indgår i forhandlinger om det her på et tidspunkt – er den del, der handler om land og by, som ordføreren var inde på, og som jeg egentlig synes er meget relevant og måske også en lille smule overset i den her debat, altså land og by over for det her meget store ønske fra et bredt flertal i Folketinget om at investere i emissionsfri biler, som jo så praktisk talt for de flestes vedkommende vil være elbiler.
Så synes ordføreren ikke, at Venstre kunne nuancere det lidt og sige, at de lave afgifter både skal gavne folk, der som ordføreren har brug for en elbil, men måske også folk, der bor uden for de større byer, og som stadig væk den dag i dag har brug for en dieseldrevet bil?
Jan E. Jørgensen (V), 2023-05-03:
Jeg anerkender ikke helt præmissen, for der er altså sket utrolig meget på elbilmarkedet bare inden for de seneste 1-2 år.
Der er sket utrolig meget.
Altså, opladningstiden bliver kortere og kortere, der kommer flere og flere lynladere, og den rækkevidde, som bilerne kan køre inden for, bliver større og større – og det er ikke kun om sommeren uden at have tændt klimaanlægget og uden at have tændt bilradioen og ikke kun, hvis man holder sig på 80 km/t. og alle de her ting.
De kører længere og længere på, jeg havde nær sagt literen.
De kører længere og længere på en opladning, og derfor er det problem – altså, selvfølgelig anerkender jeg, at der er forskel på, om man har et dagligt kørselsbehov på et par 100 km, eller om man har et, der måske kun er på 10 km; det anerkender jeg – altså efterhånden ved at være fortid.
De nye elbiler kan køre 400, 500, 600 km på en opladning, og der er det trods alt min påstand, at det er de færreste, der har så stort et kørselsbehov på daglig basis.
Vi skal ikke købe bil med henblik på en skiferie til Østrig; vi skal købe bil efter det daglige behov.
Kim Edberg Andersen (NB), 2023-05-03:
Tak for det.
For jeg har ikke haft muligheden for at undvære en bil, siden jeg var 18 år, for så kunne jeg ikke have et job, jeg kunne nærmest ikke komme i skole, altså, man kan ikke fungere.
Og det kan godt være, at elbilerne nu kommer lidt efter det.
Men der er lang tid til, at de simpelt hen har den energikapacitet, der skal til, når man skal hen efter en halv gris inde ved naboen, som vi gør det ude på landet, fordi vi ikke læser bøger.
Virkeligheden er bare, hr. Jan E. Jørgensen, at jeg er blevet en kæmpe tilhænger af metroen, efter at jeg er kommet til København, for det fungerer her.
Men virkeligheden er bare, at vi ude på landet står i en situation, hvor vi nu er bange for eller vi nok realistisk set ser ind i, at der overhovedet ikke er offentlig transport, og at vi måske så skal til at have fire biler, hvis vores to døtre skal til gymnasiet.
For de skal også pendle på tværs.
Er hr. Jan E. Jørgensen enig i, at registreringsafgiften kan ramme skævt i Danmark?
Per Husted (S), 2023-05-03:
Tak for ordet.
Og tak til Dansk Folkeparti for at komme med det forslag til folketingsbeslutning om nedsættelse af registreringsafgiften.
Konkret er det en gradvis nedsættelse af registreringsafgiften for personbiler med en afgiftspligt op til 500.000 kr.
Der argumenteres ganske sympatisk for, at forslaget vil give flere råd til at købe en bil og nogle endda to.
Jeg kunne høre på flere af ordførerne, at for os, der kommer fra lidt uden for de store byer, er det her med to biler jo nærmest en selvfølge.
Det er svært at få en familie til at hænge sammen, hvis man ikke har to biler.
Vi belønnes så af, at huspriserne til gengæld er væsentlig lavere, og det opvejer i høj grad hinanden.
Der bliver argumenteret for, at det vil øge mobiliteten.
Der bliver argumenteret for, at det vil øge arbejdsudbuddet af den grund, og det er jo absolut nogle forhold, vi sympatiserer med i Socialdemokratiet, for det er netop der, vi har taget flere initiativer.
Så det har vi absolut også fokus på.
Der, hvor kæden hopper lidt af, er, at forslaget ikke tager hensyn til den grønne omstilling, som vi i øjeblikket er i gang med.
Forslagsstillerne argumenterer godt nok for, at det vil få bilejere til at udskifte ældre biler til mere miljøvenlige biler.
Men vi får ikke nogen sikkerhed for, at det er de grønne biler, for det kan lige så godt være dieselbiler og benzinbiler.
Vi vurderer, at der er behov for at trække den anden vej i vores afgiftssystem, og det gør det her forslag ikke.
Så hvis vi skal lave ændringer i afgiftssystemet, bør det være i retning af at få flere til at vælge CO 2 -neutrale biler.
Forslaget vil også betyde, at der er et årligt finansieringsbehov på op i nærheden af 1,5 mia. kr., hvilket er beregnet af Skatteministeriet.
På baggrund af det støtter vi ikke beslutningsforslaget, men vi glæder os meget til de kommende år, hvor vi skal have nogle gode drøftelser af, hvordan vi øger ambitionerne for udbredelsen af rene elbiler og andre brændstoffer, som er CO 2 -neutrale.
Tak for ordet.
Jeppe Bruus (S), 2023-05-03:
Jeg anerkender, at registreringsafgiften og udgiften til en bil fylder rigtig meget i husholdningsbudgettet for mange.
Og hvis man bor på landet, kan det for mange familier være nødvendigt at have to biler, og det er en stor belastning af ens husholdningsbudget.
Men jeg ved ikke helt, hvor debatten er på vej hen.
For hvis det er et spørgsmål om, at det skal være billigere at købe en dieselbil eller en benzinbil, end det er i dag, så kan man sige, at det, vi arbejder hen imod, jo faktisk er at udbrede en ladeinfrastruktur, der gør, at det for alle vil være attraktivt at købe en elbil.
Og rækkevidden er jo hastigt på vej op.
Men der er en overgangsperiode her.
Det er bl.a. derfor, en del af svaret på de spørgsmål, der er her, også har været hybridbiler, hvor man har mulighed for at køre på el i det omfang, man kan, men ellers også at køre på en mere konventionel motor.
Peter Kofod (DF), 2023-05-03:
Tak for det, formand.
Jeg glæder mig utrolig meget til, at Folketinget i dag skal diskutere det her forslag.
Jeg synes, det er et vigtigt forslag.
Men vi synes, det er et væsentligt forslag.
Vi synes, det er et forslag, der jo i virkeligheden handler om familiepolitik.
For vi synes, at danske familier fortjener sikre, gode, grønne, fornuftige biler at køre i, når de skal transportere deres børn til fritidsaktiviteter eller i skole, og når de skal på arbejde eller på ferie.
Det fortjener danskerne.
Med forslaget her vil vi tage et godt skridt på vejen til, at det ikke bliver nær så dyrt, som det er i dag, at købe en ny og sikker bil, og det er det, der er vores mål med det.
Så det er vigtigt for mig at sige, at vi ikke betragter det her som et skattepolitisk forslag eller et transportpolitisk forslag; vi betragter det som et familiepolitisk forslag.
Jeg glæder mig til debatten, og jeg ser frem til ordførernes og ministerens tale.
Jeppe Bruus (S), 2023-05-03:
Tak for det.
Jeg beklager meget, at jeg lige var en lille smule forsinket.
Men tak for beslutningsforslaget fremsat af Dansk Folkeparti.
Jeg synes ikke, der er grund til at undskylde, at det lige præcis er Dansk Folkeparti, der fremsætter det her gode beslutningsforslag.
Det er jo sådan set kun glædeligt, at vi er mange partier i Folketinget, der er optaget af både at hjælpe de gode familier i det ganske land, men selvfølgelig også at tage vare på, at vi har en ordentlig bilpark.
Forslaget går som sagt ud på at hæve progressionsgrænsen i registreringsafgiften fra de nuværende 210.600 kr. til 500.000 kr.
Regeringen er enig i, at helt almindelige familier skal have råd til at købe en bil.
Det kan jeg bekræfte som far til tre.
Det er for de fleste svært at have en hverdag, hvis ikke man også har en bil – i hvert fald med en lille børnefamilie.
Vi ser også stadig flere familier, der har en bil, og flere familier, der faktisk også anskaffer sig bil nummer to.
Samtidig skal vejtransporten selvfølgelig bidrage til at nedbringe CO 2 -udledningen i Danmark.
Derfor vil vi i regeringen bl.a. undersøge muligheden for at øge ambitionerne for udbredelse af elbiler.
Det skal ses i lyset af, at elbiler beskattes lempeligt, særlig frem til og med 2025, hvorefter registreringsafgiften indfases årligt.
Det er her værd at nævne, at elbilsalget er steget støt de seneste par år og aktuelt udgør næsten en tredjedel af alle nysolgte biler i Danmark.
Vi har rundet 130.000 elbiler på de danske veje.
Det er 50.000 flere end for bare et år siden, og samtidig er bestanden af de konventionelle biler i løbet af det seneste år faldet med 65.000 biler.
Omstilling til elbiler tager tid, bl.a. på grund af bilers lange levetid.
Så selv om salget af elbiler har taget fart, ja, så kræver det altså langsigtede og forudselige beskatningsvilkår.
Beregninger viser, at beslutningsforslaget om at forhøje den høje progressionsgrænse fra de nuværende 210.600 kr. til 500.000 kr. vil indebære et årligt finansieringsbehov på 1,5 mia. kr. frem mod 2025.
Finansieringsbehovet vil stige markant frem mod 2030 som følge af de gældende indfasningsregler i registreringsafgiften for nul- og lavemissionsbiler og en forventet udbredelse af dem.
Det er et anseligt beløb, som der ikke rigtig er anvist finansiering til.
Derudover vil det ikke kun være familiebiler, men særlig de dyreste biler, der vil få gavn af forslaget.
Vi kan derfor fra regeringens side ikke støtte forslaget.
Jeg vil dog, som det også fremgår af regeringsgrundlaget, se frem til at drøfte mulighederne for at øge ambitionerne for udbredelse af rene elbiler.
Tak for ordet.
Peter Kofod (DF), 2023-05-03:
Tak for det, og tak til ministeren for talen, som jeg jo synes var god, fordi regeringen ikke bare lukkede døren og sagde: Det er et beslutningsforslag, så det gider vi slet ikke røre ved.
Vi vil hellere sætte os ovre i ministerierne med vores flertal og så ellers gøre, hvad vi selv lyster.
Men jeg hørte jo noget anerkendelse af, at det var den rigtige vej at gå i forhold til den grønne omstilling osv.
Så jeg synes, der var nogle positive tilkendegivelser.
Det, jeg vil spørge ministeren til – for jeg synes, det er lidt tyndt lige på det her område, hvis man læser regeringsgrundlaget –
er, om regeringen egentlig har en målsætning for det her.
Så det kunne godt være, at regeringen havde nogle ambitioner, der var større end de nuværende, på det her område.
Kunne ministeren sige noget om det?
Jeppe Bruus (S), 2023-05-03:
Jeg elsker jo at blive spurgt til regeringens ambitioner på alle mulige områder, men også på det her område, for regeringen har jo faktisk tårnhøje ambitioner.
Altså, en ting er, at vi havde gjort nogle af verdens mest ambitiøse klimamål endnu mere ambitiøse, også ved at fremrykke årstallet for, hvornår vi skal være helt klimaneutrale.
Noget andet er, at vi helt konkret på det her område har haft en målsætning, en ambition, om at nå over 1 million elbiler i 2030.
Det tror jeg faktisk vi når.
Og vi har også skrevet ind og har en ambition om at ville se på, om vi kan nå endnu videre, også ved at bruge ny teknologi osv. Så det er noget af det, vi kommer til at arbejde på, og jeg gør det meget gerne i et godt arbejdsfællesskab sammen med Dansk Folkeparti og hr. Peter Kofod.
Peter Kofod (DF), 2023-05-03:
Et arbejdsfællesskab er vel også det, man kalder regeringen, så der var måske lige tale om et lidt for tæt samarbejde.
Men vi er selvfølgelig klar til at samarbejde.
Men der kan også være andre behov.
Det er jo heller ikke sikkert, at teknologien er til, at alle måske vil foretrække eller vælge en elbil; det kunne også være en benzin-, diesel- eller hybridbil eller sikkert alt muligt andet.
Det der med el er fint, men min opfordring til regeringen er jo egentlig, at måske skulle man også lige kigge på det andet, for der er nogle behov, det i hvert fald lige nu er svært at dække med el.
Jeppe Bruus (S), 2023-05-03:
Jeg er glad for, at ordføreren fangede min lille bemærkning med det smil, som også var hensigten med at sige det.
Men jeg vil gerne vende tilbage til det seriøse: Det er jo rigtigt, at der kan være nogle, for hvem det stadig væk kan være svært at have en elbil.
Omvendt må man sige, at udbredelsen af elbiler og udbredelsen af infrastrukturen til elbiler går meget stærkere, måske også stærkere end det, man havde beregnet og forudset for bare få år siden.
Jan E. Jørgensen (V), 2023-05-03:
Jeg vil gerne undskylde, at min tale åbenbart var så kedelig, at Nye Borgerliges ordfører faldt i søvn efter starten.
For det, jeg sagde, og det, jeg adresserede, var jo lige præcis, at behovene i forskellige dele af Danmark er forskellige, at jeg er enormt privilegeret ved at have et fintmasket kollektivt transportnet som metro osv., men at det ikke er sådan uden for København.
Men jeg kan fortælle, at man kan gå ind og se den efterfølgende, og at man så der kan læse, hvad jeg sagde.
For jeg anerkender til fulde den problemstilling, der rejser sig om, at der er kæmpe forskelle på, hvordan man har behov for en bil, altså afhængigt af, om man bor i hovedstaden, eller om man bor et andet sted.
Jeppe Bruus (S), 2023-05-03:
Jo, det er der bestemt.
Det er også derfor, at det for mange mennesker ikke bare er et spørgsmål om, at det er lidt luksus at have en bil, men faktisk er hele forudsætningen for, at hverdagen kan hænge sammen.
Der er jo også rigtig mange, der pendler ude i landdistrikterne og ganske langt.
Det er også derfor, at skattereglerne sådan set er indrettet efter det.
Så kan vi altid diskutere, hvor grænserne skal gå, men det tager man sådan set hensyn til.
Konkret i forhold til at gøre det billigere at købe en bil, man også kan pendle i, vil jeg sige, at det jo sådan set også er det, der er gjort med de aftaler, der er lavet, om registreringsafgiften.
Vi kommer i en situation allerede nu, hvor man jo med en lang vej op til hovedvejene faktisk godt kan have en elbil og køre i den med den kapacitet, der er, fordi infrastrukturen er ved at være der.
Men det betyder ikke, at den er der for alle.
Og derfor er den indfasning, der er i gang,
Hans Kristian Skibby (DD), 2023-05-03:
Jo, men det sidste, som ministeren er inde på, er jo også noget, EU har sagt
Men jeg vil gerne lige være sikker på, hvad det er, ministeren siger i forhold til spørgsmålet om at tilvejebringe både bedre, billigere og mere sikre privatbiler til salg i Danmark, selvfølgelig meget gerne på el, altså i forhold til at der netop er den her skævvridning, hvor vi kan se, at der er så mange danskere, som bliver holdt uden for den kollektive trafik, men alligevel skal vi tvinges til at betale til letbaner i Aarhus, Odense osv.
Vores busser og nogle af vores togafgange fordamper lige så stille og roligt, og vi bliver mere og mere isolerede mange steder i Danmark.
Jeppe Bruus (S), 2023-05-03:
Så er jeg ikke sikker på, at jeg helt forstår spørgsmålet, for vi har jo sænket registreringsafgiften på elbiler, ikke?
Og vi har arbejdet med at udbrede ladeinfrastrukturen.
Vi har arbejdet med hybridbiler, som jo faktisk også er tænkt som noget fordelagtigt med hensyn til registreringsafgiften for dem, som har lidt langt, i en overgangsfase.
Og det har primært været brugt af dem, der bor i landområderne og i provinsen, og som faktisk har haft mulighed for at købe en hybridbil og for manges vedkommende også købe en større og mere sikker bil, end de ellers ville have haft råd til, altså netop fordi registreringsafgiften har været lavere på hybridbilerne.
Kim Edberg Andersen (NB), 2023-05-03:
Det var faktisk, fordi ministeren var inde at tale om de her høje registreringsafgifter, vi stadig væk har i Danmark.
Ministeren siger jo rigtigt, at der er nogle, der bor i områder, hvor man har brug for en bil; det er en nødvendighed at have en bil, faktisk er det mange gange en nødvendighed at have to biler.
Og så siger ministeren, at det er der taget højde for i skattelovgivningen, og jeg går ud fra, at ministeren mener befordringsfradraget.
Men så bliver jeg bare nødt til at sige, at selv om vi er arbejdsomme mennesker ude på landet, så laver vi også andet end at gå på arbejde, og det er jo kun der, vi får befordringsfradraget.
For virkeligheden ude på landet er jo, at der er langt til alting.
Der er langt til alting.
Og hvis bilerne stadig væk bliver ved med at være dyre, hjælper det jo ikke noget, hvis jeg pendler på arbejde, men også skal bruge 40 km for at få ungerne til håndbold.
Der er jo langt til alting på landet; der er ikke kun langt til arbejde.
Og det er jo derfor, en nedsættelse af registreringsafgiften vil muliggøre en bedre bosætning og bedre livsvilkår for folk ude i de tyndt befolkede områder.
Det er jo, fordi vi har langt til alting og ikke kun langt til arbejde.
Så vil ministeren ikke godt lige forklare, om det kun var befordringsfradraget, han mente.
For så tror jeg ikke, vi rammer målet helt.
Jeppe Bruus (S), 2023-05-03:
Nej, det var også registreringsafgiften.
Nu ved jeg fra vores seneste debat her i Folketingssalen, at ordføreren har købt en elbil, netop på grund af den lavere afgift, og det er sådan set et meget godt eksempel på, hvordan afgifter også virker.
Det, at vi har haft de afgifter på elbiler, har jo også gjort, at folk har købt større biler og mere sikre biler, end man ellers ville have købt.
For noget af det, vi kan se i købsmønstrene, er, at den pose penge, man har til en bil, bruger man fortsat, selv om det er en elbil.
Men fordi der ikke er nogen afgift eller meget lavere afgifter, så køber man altså en større bil, og det er jo faktisk med til at sikre, at en familie sådan set kan få en bil, som er større og mere sikker at køre i, og at man med den infrastruktur, der er i dag, jo også i højere grad end for bare få år siden faktisk har mulighed for at have en elbil, selv om man bor lidt langt fra hovedvejene.
Kim Edberg Andersen (NB), 2023-05-03:
Nu er det jo sådan, at jeg ikke er flov over at indrømme, at jeg synes, det er dejligt, når jeg kan slippe for at betale ekstra skat til en venstreorienteret regering.
Så selvfølgelig udnytter jeg det, hvis ikke jeg skal betale registreringsafgift.
Men virkeligheden er jo, at man køber store elbiler, fordi rækkevidden ikke er der på de små til at bo ude på landet.
Rækkevidden i de små er der ikke om vinteren, så derfor bliver vi nødt til at købe store.
Så kan man selvfølgelig sige, at vi køber store biler, fordi det er det samme.
Nej, det var det, der var muligheden.
Og anerkender ministeren samtidig, når vi nu – og det gør vi – i regionerne skærer på busruterne ad libitum, at vi har en problemstilling med at få vores unge ...
Hans Kristian Skibby (DD), 2023-05-03:
Tak, hr. formand.
Nu nævnte skatteministeren jo selv, at han var glad for, at regeringen har tårnhøje ambitioner.
Der synes jeg måske så bare, jeg vil spørge ministeren, om en af de ambitioner, som er tårnhøje, også er den nye godskørselsafgift på 1,30 kr. pr. kørt kilometer med nødvendighedskørsel rundtomkring i Danmark.
Altså, er det den type ambitioner, så vil vi gerne se lidt færre af dem i stedet for.
Jeg vil egentlig gerne spørge i forhold til det her med at få billigere og mere sikre biler på vejene i Danmark til privat kørsel.
Anerkender ministeren ikke også, at der er en skæv dagsorden i forhold til det, altså i forhold til vores landdistrikter, hvor der bor 1 million danskere, som jo får længere mellem de lokale og regionale busafgange osv.?
Der er jo mange, der faktisk har haft store problemer med at kunne blive koblet på den kollektive trafik.
Kim Edberg Andersen (NB), 2023-05-03:
Men jeg hørte faktisk godt hele hr. Jan E. Jørgensens tale, og jeg hørte også, at han anerkendte det, og så hørte jeg, at han sagde, at vi skulle skifte til el.
Og problemstillingen med el er jo dybest set, at det godt kan være, at lynladestandere lyder rigtig godt, men de er altså ikke ude i de tyndt befolkede områder.
Der er det på en god dag ca. 50 kW og ellers meget mere realistisk 22 kW, og derhjemme har du 11 kW til to elbiler eller fire elbiler, afhængigt af hvad dit kørselsbehov er.
Og virkeligheden er, at du ikke engang kan trække så mange ampere ind i vores bygninger derude, hvis du ikke bor på et landbrug.
Så det er altså derfor, jeg siger, at der er nogle problemstillinger, og grunden til, at man bliver nødt til at snakke registreringsafgiften nedsat for alle typer biler, er dybest set, at vi slet ikke er der.
Når vi er der, er det fint, men vi er der ikke, og vi når ikke derhen, hverken til 2025 eller 2030.